Борба за ослобођење Београда, октобра 1944. године за Гарачу је била велики доживљај јер је током ове борбе имао прилику да се бори заједно са војницима Црвене армије. Своја јунаштва наставио је и касније на Сремском фронту. Средином јануара 1945. године немачки 34. армијски корпус је отпочео јаке нападе, познате и под називом „Зимска олуја“, на јединице Прве армије НОВЈ с циљем да скрати и стабилизује фронт. Током 17. јануара Немци су успели да сломе одбрану Пете крајишке дивизије и да назадрживо напредују ка Товарнику и Шиду. Трећа крајишка бригада, која је тада била распоређена на железничкој прузи Товарник-Шид имала је задатак да заустави немачко надирање ка Шиду. Гарачина Трећа чета била је тада на положају у близини железничке станице.